**A büntetés-végrehajtás országos parancsnokának  
8/2015. (I.20) OP**

***s z a k u t a s í t á s a***

***a várandós fogvatartottakkal, és az anya és fogva tartása alatt született gyermeke együttes  
elhelyezésének eljárási szabályairól, a fogva tartás időtartama alatt született gyermek és   
hozzátartozói kapcsolattartásának biztosításáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 116.§, 128.§, 156.§, 223.§, 250.§, 277.§, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet 22.§, 76.§, 111.§, 133.§, a büntetés-végrehajtási intézetekben fogvatartott elítéltek és egyéb jogcímen fogvatartottak egészségügyi ellátásáról szóló 8/2014. (XII. 12.) IM rendelet 20.-24.§ előírásaira figyelemmel - az alábbi szakutasítást adom ki.

1.  A szakutasítás Mellékleteként kiadom a várandós fogvatartottakkal, és az anya és fogva tartása alatt született gyermeke együttes elhelyezésének eljárási szabályairól, a fogva tartás időtartama alatt született gyermek és hozzátartozói kapcsolattartásának biztosításáról kapcsolatos feladatok végrehajtásának rendjét.

2.  Jelen szakutasítás a kiadás napján lép hatályba azzal, hogy rendelkezéseit a 2015. január 1-jétől folyamatban lévő ügyekben is alkalmazni kell. Az intézet parancsnoka - legkésőbb 2015. február 02-ig - köteles a végrehajtással összefüggő feladatokat szabályozni, amelynek előírásait az érintett személyi állomány ismerje és alkalmazza.

3.  A szakutasítás tartalmát az érintett személyi állománynak oktatni kell.

**Csóti András bv.vezérőrnagy**országos parancsnok

***Melléklet***

1.  Ha fogvatartott várandósságát megállapították, a fogvatartottat a várandósság 12. hetének elérése előtt nyilatkoztatni kell, hogy a gyermeket meg kívánja tartani, vagy a terhesség megszakítását kéri. A fogvatartottat a titkos és a nyílt örökbefogadás lehetőségéről is tájékoztatni kell azzal, hogy titkos örökbefogadás esetén a szülés előtt bármikor tehet lemondó nyilatkozatot.  
A döntés meghozatalához a fogvatartott részére soron kívül látogató fogadását, vagy más, engedélyezett kapcsolattartási lehetőségét kell biztosítani.

2.  A várandós fogvatartott nőt, ha a várandósság tizenkettedik hetét elérte, a Büntetés-végrehajtás Központi Kórházába (a továbbiakban: Központi Kórház) történő felvételekor tájékoztatni kell arról; hogy a büntetésének félbeszakítását kérheti a gyermeke egy éves koráig, vagy kérheti a gyermeke vele együtt történő elhelyezését gyermeke egy éves koráig a kijelölt bv. intézet anya-gyermek részlegén.

Ezzel egyidejűleg az anya írásban nyilatkozik arról, hogy:

* 1. kéri az együttes elhelyezést, vagy
  2. nem kíván élni a lehetőséggel, és melyik hozzátartozójánál kívánja a gyermeket elhelyezni;
  3. nem kíván élni a lehetőséggel, és átmeneti csecsemőotthonban kéri a gyermek elhelyezését;
  4. nem kíván élni a lehetőséggel, és szülés után kéri a gyermek zárt vagy nyílt örökbeadását;
  5. kéri a szabadságvesztés büntetés félbeszakítását legfeljebb a szülés várható idejét követő tizenkettedik hónap végéig, de legfeljebb a gyermek egy éves koráig.

3.  A felvételt követően a Központi Kórház főigazgató főorvosa tájékoztatja a várandós nő lakóhelye szerint illetékes gyámhatóságot a fogvatartott 2. pont szerinti nyilatkozatáról, valamint írásban tájékoztatást kér a gyámhatóságtól a szülői felügyeleti jog esetleges korlátozásának elrendeléséről.

4.  A fogvatartottat a nyilvántartó bv. intézet írásban tájékoztatja a várandósság alatt, illetve a szülés után igénybe vehető segélyekről, támogatásokról, állami ellátásokról, lehetséges kedvezményekről. A reintegrációs tiszt ellenőrzi, hogy az anya a támogatások igénybevételéhez rendelkezik-e érvényes személyi azonosító okmánnyal, érvényes adatokat tartalmazó lakcímkártyával, és TAJ számmal. Amennyiben az iratok hiányosak, azt jelzi a bv. pártfogó felügyelőnek az iratpótlás érdekében.  
Amennyiben a várandós anya a Központi Kórházban kerül elhelyezésre, akkor a tájékoztatás és az iratok ellenőrzése a Központi Kórház feladata. A tájékoztatás igazolására szolgáló iratokat a fogvatartott nevelési anyagában kell elhelyezni.

5.  A Központi Kórházban pszichológus, szakdolgozók és a reintegrációs tiszt közreműködésével fel kell készíteni az anyát a szülésre, a szoptatásra, az elemi csecsemőápolási ismeretekre.

6.  A terhesség betöltött hatodik hónapját követően a várandós nőt nyilatkoztatni kell, hogy kit (kiket) kíván értesíttetni a gyermek születéséről, illetve hogy a továbbiakban - a gyermek vonatkozásában - kivel kívánja a kapcsolatot tartani.

7.  Ha a szülés külső egészségügyi intézményben történik, a külső egészségügyi intézményből történő elbocsátás után az anyát és gyermekét célszállítással a Központi Kórházba kell szállítani.

8.  A megszületett gyermek anyakönyvezésére az általános szabályok az irányadók.

9.  A szülést követően lehetővé kell tenni, hogy az apát, illetve az engedélyezett kapcsolattartókat a gyermek megszületéséről az anya értesíthesse.  
Előzetesen letartóztatott anya esetében a rendelkezési jogkör gyakorlóját értesíteni kell a gyermek születéséről.

10. A gyermek látogatásáról - egészségi állapota függvényében - a szülészet osztályvezető főorvosa, illetve az általa megbízott személy javaslata alapján a Központi Kórház főigazgató főorvosa, illetve helyettese dönt.  
A látogatókat tájékoztatni kell, hogy az általános szabályoktól eltérő, rendszeres látogatás engedélyezését kérheti a Központi Kórház főigazgató főorvosától. A látogatási engedélyt többszöri látogatásra, az anya és gyermeke kórházi tartózkodásának idejére előzetesen kell kiadni, amely visszavonásig érvényes. A látogatásokat a kérelemnek megfelelően, de legalább heti egy alkalommal engedélyezni kell.

11. Az újszülött részlegen elhelyezett csecsemő látogatása a csecsemő 2 hetes koráig csak üvegen keresztül engedélyezhető. Azt követően a csecsemő állapotától függően törekedni kell a csecsemő és a látogatók közötti közvetlen kapcsolat biztosítására.

12. A gyermekkel a közvetlen kapcsolattartás a csecsemőrészlegre helyezést követően engedélyezhető.

13. Az elítélt nőt a szülés után ismételten tájékoztatni kell, hogy a gyermek egyéves koráig bármikor kérheti a büntetésének a félbeszakítását, melynek időtartama a gyermek egyéves koráig terjedhet.

14. Az anya és a gyermek Központi Kórházból történő elbocsátásáról az illetékes szakorvosok, a pszichológus és a reintegrációs tiszt javaslata alapján - a főigazgató főorvos dönt.

15. Ha a Központi Kórházból történő elbocsátást követően a gyermeket az apa, vagy a gyámhatóság által kijelölt személy gondozásába adják át:

* 1. az átadás időpontjáról az apát vagy a jogosult hozzátartozót és a gyámhatóságot értesíteni kell;
  2. a gyermek átadásáról jegyzőkönyvét kell felvenni;
  3. a gyermeket átvevő személynek át kell adni a gyermek születésével és kórházi tartózkodásával kapcsolatos dokumentumokat.

16. Ha az apa vagy a jogosult hozzátartozó a Központi Kórházban a gyermekért nem jelentkezik, a Központi Kórház kéri a gyámhatóság döntését az ideiglenes hatályú elhelyezésre.

17. Ha az átadást az anya vagy a gyermek egészségi állapota nem teszi lehetővé, az átadásra - a gyógyulást követően - újabb időpontot kell kitűzni.

18. Az anya és a gyermek együttes elhelyezését a Bács-Kiskun Megyei Bv. Intézet területén (a továbbiakban: bv. intézet) az erre a célra kijelölt részlegen (a továbbiakban: anya-gyermek részleg) kell biztosítani.

19. Az anya és gyermeke csak célszállítással szállítható.

20. A bv. intézet az anya-gyermek részlegre helyezésről haladéktalanul értesíti a gyámhatóságot. Ha a szülő fiatalkorú fogvatartott, törvényes képviselőjét, valamint gyermeke törvényes képviselőjét is értesíteni kell.

21. Ha a fiatalkorú szülő és törvényes képviselője, illetve gyermeke törvényes képviselője között vita merül fel az elhelyezéssel kapcsolatban, a gyámhatóság döntését kell kérni.

22. Előzetesen letartóztatott anya esetében az anya-gyermek részlegre történő áthelyezéshez a rendelkezési jogkör gyakorlójának engedélyét előzetesen be kell szerezni.

23. Ha a rendelkezési jogkör gyakorlója nem járul hozzá az áthelyezéshez, a Központi Kórház főigazgató főorvosa kezdeményezi az anya lakóhelye szerint illetékes gyámhatóságnál a gyermek ideiglenes hatályú elhelyezését.

24. A gyermek családi jogállására a Polgári Törvénykönyvről szóló 2013. évi V. tv. rendelkezései az irányadók, melyről a területileg illetékes gyámhivatal nyilatkoztatja az anyát.

25. Az anya-gyermek részlegen biztosítani kell:

* 1. az időszakos felügyeletet;
  2. a folyamatos csecsemőgondozói szolgálatot;
  3. a rendszeres gyermekorvosi és védőnői ellátást;
  4. pszichológus közreműködését.

26. Az anya-gyermek részlegen a lakóhelyiségek berendezését, felszerelését a következő, a gyermek elhelyezését szolgáló tárgyakkal kell kiegészíteni:

* 1. gyermekágy szivacsmatraccal;
  2. szekrényes pelenkázóasztal;
  3. pipereszekrény;
  4. ruhaszárító állvány;
  5. pedálos szeméttároló;
  6. tükör;
  7. söprű,
  8. szemetes lapát;
  9. felmosóruha;
  10. függöny, szőnyeg;
  11. a lakóhelyiség sötétítésére alkalmas eszköz.

A bv. intézet parancsnoka elrendelheti a kötelező berendezési, felszerelési tárgyakon túl további gyermekápolási kellékek beszerzését, amennyiben azt szükségesnek tartja.

27. A fogvatartottak elhelyezése, ellátása során az alábbi eltéréseket kell alkalmazni:

* 1. az elsősegélynyújtó helyet a csecsemők ellátásához szükséges felszerelésekkel kell kiegészíteni;
  2. a gyermekek fürdetésére közös, gyermekkáddal és pelenkázóval ellátott helyiséget kell kialakítani;
  3. a gyermekek szoptatást kiegészítő, vagy helyettesítő élelmezését a gyermekorvos és a védőnő utasításainak megfelelően kell összeállítani;
  4. a gyermekek tápszereinek, ételeinek, italainak elkészítésére, tárolására, melegítésére külön konyhát kell kialakítani;
  5. az élelmiszerek szétosztását, a higiénés szabályok fokozott betartásával a csecsemőgondozó, illetve a felügyelet végzi;
  6. a gyermek etetése a bv. intézet által biztosított élelmiszerekkel az anya feladata;
  7. az etetések gyakoriságát és módját a csecsemőgondozó felügyeli;
  8. az evőeszközöket és poharat a fogvatartottaknak személyre szólóan kell kiadni, tisztán tartásukról az anya gondoskodik, azt rendszeresen ellenőrizni kell;
  9. a gyermekek számára megfelelő ruházatot kell biztosítani;
  10. a lakóhelyiségben folyamatosan biztosítani kell egy váltás csecsemőruházatot, valamint a fürdetéshez, pelenkázáshoz, etetéshez szükséges anyagokat, ápolási szereket;
  11. az anya-gyermek részlegen belül a csecsemőruhák mosását, szárítását a fogvatartottak végzik;
  12. a gyermek pelenkázására egyszer használatos pelenkát kell biztosítani a szükséges mennyiségben;
  13. a használt pelenkát lakóhelyiségen kívül, kijelölt helyen, zárt hulladékgyűjtő-edényben kell tárolni az elszállításig;
  14. a bv. ntézet által kiadott ruházatot, törülközőt, ágyneműt szükség szerinti gyakorisággal kell cserélni;
  15. a lakóhelyiség tisztántartását az ott elhelyezett fogvatartottak végzik, ezt folyamatosan ellenőrizni kell;
  16. a lakóhelyiségben folyamatosan kell meleg vizet biztosítani;
  17. a fogvatartottak számára legalább napi gyakorisággal, gyermekeknek naponta szükség szerint kell lehetővé tenni a fürdést, illetve fürdetést;
  18. az anya-gyermek részleg helyiségeiben az előírt hőmérsékletet biztosítani kell;
  19. dohányozni és tv-t nézni csak a bv. intézet házirendjében meghatározottak szerint lehet;
  20. ha az anya a családi pótlékot a bv. intézetbe kéri folyósítani, és az oda érkezik, azt a letéti számláján kell elhelyezni, abból levonás nem foganatosítható.
  21. a csecsemőről az anya kérésére fénykép, digitális fénykép készítését havi rendszerességgel biztosítani kell a családi kötődés erősítése érdekében. A fénykép elkészítésének költségét az anya viseli, de azt a bv. intézet átvállalhatja. A fényképkészítésre vonatkozó szabályozást a bv. intézetben szabályozni kell.

28. Az anya-gyermek részlegen az anyákon kívül más fogvatartott nem helyezhető el.

29. Biztosítani kell a bv. intézet más fogvatartott által nem használt részén az anyák és a gyermekek szabad levegőn tartózkodására részben fedett, az időjárás viszontagságaitól is védett, alkalmas területet.

30. A fogvatartott és a gyermek szabad levegőn tartózkodását naponta legalább két alkalommal lehetővé kell tenni. Az időjárás függvényében törekedni kell arra, hogy az időtartam összességében meghaladja az egy órát.

31. Az anya-gyermek részlegen biztosítani kell a befogadóképességnek megfelelő gyermekmegőrző helyet az anya távollétének idejére. Ilyenkor a gyermek felügyeletét, gondozását csak a csecsemőgondozó láthatja el.

32. Amennyiben a gyermek veszélyeztetésének gyanúja felmerül, annak megakadályozása érdekében a gyermeket a gyámhatóság intézkedéséig, illetve a körülmények tisztázósáig a gyermekmegőrzőben kell elhelyezni. Ilyenkor is biztosítható, hogy az anya felügyelet mellett a gyermekét szoptathassa.

33. Ha a gyermeknél a csecsemőgondozó betegség tüneteit észleli, haladéktalanul intézkedik orvosi vizsgálata iránt.  
Sürgősség esetén a gyermeket csecsemőgondozói kíséret mellett a bv. intézet járművével vagy a mentőszolgálat igénybevételével a gyermekorvosi ügyeletet ellátó kórházba kell szállítani.

34. A gyermek fejlődéséről, táplálkozásáról, gyógykezeléséről, a védőoltások megtörténtéről az egészségügyi dokumentációt a gyermekorvos, a védőnő és a csecsemőgondozó vezeti.

35. A fertőzés megelőzése érdekében az anya-gyermek részlegre csak a működtetés érdekében eljáró személyek és az ellenőrzésre jogosultak léphetnek be. A higiénés szabályzatot, a belépők körét a bv. intézet parancsnoka határozza meg.

36. Ha az anya kilép a lakóhelyiségből és, a gyermek bent marad, a lakóhelyiség ajtaját kitárva kell tartani.

37. A fogvatartottal szemben kényszerítő eszköz csak kivételesen alkalmazható, olyan módon, hogy az a gyermeket semmilyen körülmények között ne veszélyeztesse.

38. A látogatás a bv. intézet parancsnokának engedélyével történik

39. Az első látogatás során a hozzátartozót tájékoztatni kell arról, hogy az általános, szabályoktól eltérően, rendszeres látogatás engedélyezését kérheti. A látogatási engedélyt többszöri látogatásra, az anya és gyermeke bv. intézeti tartózkodásának idejére előzetesen kell kiadni, amely visszavonásig érvényes. A látogatásokat a kérelemnek megfelelően, de hetente legalább egy alkalommal engedélyezni kell.

40. A látogatóhelyiség kijelölése a vonatkozó előírások betartása mellett történhet. Lehetővé kell tenni, hogy a látogató és a gyermek kőzött a megfelelő fizikai és érzelmi kontaktus létrejöhessen. A látogató helyiségben olyan eszközöket, játékokat kell biztosítani, amelyek a gyermek-látogató kapcsolat során az érzelmi kötődés kialakítását segítik.

41. A fogvatartottak számára olyan foglalkoztatási programokat, szakköröket, képzéseket kell szervezni, amelyek elősegítik a szabadulás utáni családi életben való szerepvállalásukat. Az anyáknak és gyermekeiknek közös, a hospitalizációt csökkentő programokat, csecsemőtornát kell szervezni. Törekedni kell az anyák és gyermekek számára együttműködő partnerek segítségével megvalósuló programok biztosítására.

42. Az anya-gyermek körletre történő befogadás után a börtönlelkész lehetőséget biztosít az anyának, hogy gyermeke vallásos neveltetéséről nyilatkozhasson. Amennyiben az anya által megjelölt vallási közösségéhez tartozáshoz eljárás szükséges, beszerzi a gyermek életében jelentős eseményekkel kapcsolatban döntési lehetőséggel rendelkezők hozzájárulását, és a döntési lehetőséggel rendelkezők egyetértése esetén megszervezi a vallási közösséghez tartozáshoz szükséges eljárás lebonyolítását. A döntési lehetőséggel rendelkezők véleménykülönbsége esetén az anya lakóhelye szerint illetékes gyámhatóság döntését kell kérni.

43. Ha az együttes elhelyezés megszűnése esedékes, az anya és gyermekének elválásának előkészítésére különös gondot kell fordítani. A várható szabadulásról a gyámhatóságot a szabadulás előtt 60 nappal, vagy soron kívül értesíteni kell. Ha a törvényes képviselő, vagy a kirendelt gyám a gyermek átadását az anyával együttes elhelyezés időtartamának letelte előtt kéri, a gyámhatóságot soron kívül értesíteni kell. Ha az anya az együttes elhelyezés alatt kéri az együttes elhelyezés megszüntetését, az azzal kapcsolatos eljárást a bv. intézetben szabályozni kell.

45. A gyermek lakóhelye szerint illetékes büntetés-végrehajtási pártfogó felügyelő a szabadulás előkészítésekor a befogadó környezet felkészítésében, a családi kapcsolatok erősítésében segítséget nyújt. Amennyiben a gyermek lakhatása a szabadulás után nem biztosított, a bv. pártfogó nyújt segítséget annak feltételeinek megteremtésében, hogy a befogadó körülmény alkalmas legyen a gyermek fogadására.

46. A Központi Kórház főigazgató főorvosa, vagy együttes elhelyezés esetén a bv. intézet parancsnoka az anyának a szülés után igénybe vehető támogatás folyósítása iránti kérelmét átirattal (a fogvatartott személyi és büntetés-végrehajtási adatainak feltüntetésével) haladéktalanul megküldi az illetékes Kormányhivatalnak.

47. A melléklet 11., 16., 20., 22., 32., 43. pontjaiban foglalt esetekben az eljáró bv. intézet (Központi Kórház, illetve Bács-Kiskun Megyei Bv. Intézet) székhelye szerint illetékes gyámhatóságot kell megkeresni, értesíteni, illetve attól intézkedést kérni. A bv. intézet a gyermek ügyében a gyermekek védelméről és a gyámügyi igazgatásról szóló 1997. évi XXXI. törvény rendelkezései szerint hatáskörrel és illetékességgel rendelkező gyámhatóság intézkedései szerint jár el.

48. A bv. intézet parancsnoka parancsnoki intézkedésben rendelkezik a közegészségügyi követelmények normatív meghatározásáról, valamint a gyermek iratainak az anya büntetés-végrehajtási irataitól való elkülönített kezeléséről, illetve a folyamatos gyermek-szakorvosi felügyelet rendjéről.